Er til eitthvert eiturefni sem þolir 300 stiga hita ? Eiturefni eru afar fjölbreytileg að gerð og uppruna . Paracelsus ( 1493 - 1541 ) , sem hefur verið nefndur faðir nútíma lyfja - og eiturefnafræði , setti fram þá kenningu að öll efni væru í raun eitruð og það væri einungis spurning um skammta hvort þau yllu eitrunum eða ekki . Þó að langt sé um liðið síðan þessi kenning var sett fram þá stenst hún í meginatriðum . Þetta þýðir að efni , sem við lítum ekki á sem eitruð geta verið það ef þau eru tekin inn í nógu stórum skömmtum . Þannig geta lífsnauðsynleg efni , eins og til dæmis vatn og matarsalt , haft skaðleg áhrif ef þau eru tekin inn í nógu miklu magni . Engum kemur samt til hugar að telja þau til eiturefna . Venjan er sú að telja til eiturefna einungis þau efni , sem valdið geta banvænum eitrunum í litlum skömmtum , til dæmis í minni skömmtum en 0,2 g á hvert kg líkamsþunga . Þessi mörk eru þó engan veginn algild . Efnum og efnasamböndum er oft skipt upp í lífræn efni og ólífræn . Má ganga út frá því sem vísu að ólífræn efni séu að öllu jöfnu hitaþolnari en þau lífrænu . Samkvæmt kenningu Paracelsusar ættu eiturefni að finnast í báðum þessum flokkum og sömu lögmál því að gilda um hitaþol þeirra og annarra efna . Flest hitaþolin eiturefni er því að finna í flokki ólífrænna efna . Eitraðir málmar , eins og til dæmis kvikasilfur , kadmín og blý og mörg sambönd þeirra , eru mjög hitaþolin og þola miklu hærra hitastig en þau 300 stig , sem spurt var um . Glóandi hraunkvika er yfir 1000 stiga heit en úr henni koma samt mörg eitruð efni . Má þar nefna flúoríð , en hér á landi koma oft upp eitranir í búfé vegna þess að gróður mengast af flúoríðum í eldgosum . Þrátt fyrir að lífræn efni þoli hita verr en þau ólífrænu eru sum þeirra í raun mjög hitaþolin . Má þar nefna bæði PCB-efni og díoxín , sem þurfa yfir 1000 stiga hita til þess að sundrast . Stryknín , sem áður fyrr var notað sem refaeitur er einnig mjög hitaþolið og þolir 300 stiga hita , að minnsta kosti í skamman tíma . Að lokum er rétt að taka það fram , að hitaþol efna ræðst ekki einungis af hitastiginu , heldur einnig af umhverfinu og hve lengi þau eru hituð . Valdimar Sigurðsson er prófessor við viðskiptadeild Háskólans í Reykjavík og forstöðumaður Rannsóknarseturs HR í markaðsfræði og neytendasálfræði . Rannsóknir Valdimars hafa einkum beinst að neytendahegðun og markaðssetningu á stafrænum miðlum og í verslunarumhverfi tengt matvælum og hollustu .